b"\n_START_ARTICLE_\nGarsa verda comuna\n_START_SECTION_\nCaracter\xc3\xadstiques\n_START_PARAGRAPH_\nLa garsa verda comuna presenta les parts superiors del cos de color verd maragda intens i les parts inferiors d'un color verd m\xc3\xa9s p\xc3\xa0l\xc2\xb7lid; les ales s\xc3\xb3n de color marr\xc3\xb3 vermell\xc3\xb3s i presenta una franja que s'est\xc3\xa9n des del bec fins als ulls i despr\xc3\xa9s fins al clatell; la cua \xc3\xa9s llarga i presenta l'extrem de color blanc. Les vores dels ulls, el bec i les potes s\xc3\xb3n de collor vermell intens. Es diferencia d'altres esp\xc3\xa8cies del mateix g\xc3\xa8nere com ara C. hypoleuca (garsa d'Indoxina); C. thalassina (garsa verda de Java) i C. jefferyi (garsa verda de Borneo) per la seva cua notablement m\xc3\xa9s llarga i per presentar les parts inferiors verdes en comptes de grogues. Les plomes verdes de la garsa verda comuna presentaran colors aturquesats si s'exposen al Sol amb freq\xc3\xbc\xc3\xa8ncia; aix\xc3\xb2 es deu  a que la coloraci\xc3\xb3 del plomatge es deu a dos factors: una estructura especial de plomes que produeix color blau (coneguda com a esquemocromes) i la pres\xc3\xa8ncia de carotenoides grocs que provenen de la dieta de les aus. Les garses que viuen en captivitat i aquelles que s'han exposat llargs per\xc3\xadodes de temps al Sol, presentaran colors m\xc3\xa9s blavosos a conseq\xc3\xbc\xc3\xa8ncia de la destrucci\xc3\xb3 dels carotenoides.\n_START_SECTION_\nH\xc3\xa0bits i h\xc3\xa0bitat\n_START_PARAGRAPH_\nLa garsa verda comuna \xc3\xa9s un depredador de nius que es troba en boscos tropicals sempreverds de la zona Indomalaia. Es creu que pot estar afectant l'\xc3\xa8xit reproductiu d'altres esp\xc3\xa8cies d'aus que fan els nius en la zona de distribuci\xc3\xb3 de la garsa verda. \xc3\x89s una au b\xc3\xa0sicament carn\xc3\xadvora; la seva dieta inclou escarabats (Coleoptera), grills (Orthoptera), m\xc3\xa0ntids (Mantidae), granotes petites, serps o llangardaixos.\n_START_SECTION_\nConservaci\xc3\xb3\n_START_PARAGRAPH_\nAquesta esp\xc3\xa8cie presenta una distribuci\xc3\xb3 geogr\xc3\xa0fica extremadament gran, i malgrat que no s'ha quantificat la poblaci\xc3\xb3 total, es creu pot estar disminuint. La disminuci\xc3\xb3 d'exemplars no \xc3\xa9s prou r\xc3\xa0pida ni massiva per a ser preocupant; aix\xc3\xb2 sumat a la gran distribuci\xc3\xb3 geogr\xc3\xa0fica fa que es pugui classificar l'esp\xc3\xa8cie com a esp\xc3\xa8cie fora de perill o de menor preocupaci\xc3\xb3."